1 Kronieke 27 – Dawid en die leiers in sy diens – Bybelskool
Written by Chris van Wyk on Apr 30, 2013 . Posted in Kronieke.
Hierdie hoofstuk beskryf vier groepe leiers wat in Dawid se diens was. Dit was die leëraanvoerders uit die familiehoofde (vers 1-15), die stamhoofde van die verskillende stamme (vers 16-24), die opsigters oor Dawid se uitgebreide besittings (vers 25-31) en al sy raadgewers (vers 32-34).
Hulle verantwoordelikhede gee ons 'n kykie in die groei van die koninkryk van Dawid en sy finesse met die administrasie en bestuur daarvan. Dit wys ook dat daar nie 'n waterdigte skeiding was tussen godsdiens en die staat nie.
Die leëraanvoerders uit die familiehoofde
Vir elke maand van die jaar het elkeen van die 12 leëraanvoerders wat uit die familiehoofde gekies het, opeenvolgend 'n beurt gekry om diens te doen as hoof van die ander leëraanvoerders. Die rotasiebeleid was 'n wyse besluit om inkoop van al die leiers te kry en die verantwoordelikhede só te verdeel dat die leiers ook hulle ander verantwoordelikhede kon nakom. Hulle is gekies uit die aanvoerders van duisend en honderd sowel as die toesighoudende amptenare in diens van die koning, die meeste van hulle uit die lys van Dawid se dapper helde.
Die beheer van die Israelitiese stamme was in die hande van 13 manne, met die Aäroniete wat hier apart gelys is saam met die stam van Levi, en Josef se nageslag waarvan hier drie groepe genoem word, Efraim en die twee halwe stamme van Manasse. Interessant genoeg word Gad en Aser nie genoem nie. Die verwysing na die mislukte sensus is ook interessant, want 'n mens kry die indruk dat Joab so tussen die lyne daarvoor verkwalik word, eerder as Dawid, soos in hoofstuk 21.
Die opsigters oor Dawid se besittings
Drie kategorieë opsigters (12) word genoem wat al vir Dawid se besittings verantwoordelik was:
die opsigters (2) oor die koning se skatte op die platteland, in die stede, dorpe en vestings (vers 25),
die opsigters (5) oor die koning se landbou bedrywighede: arbeiders, wingerde, wynvoorrade, olywe, wildevye en olievoorrade (vers 26-28) en
die opsigters (5) oor die koning se lewende hawe bedrywighede: vee, kamele, donkies en kleinvee (vers 29-31). Let op dat twee van die nageslag van Ismael onder dié opsigters tel: die Ismaeliet Obil en die Hagareër Jasis. Hulle was bekend as 'n nomadiese volk wat goed geweet het hoe om kamele en kleinvee te bestuur.
Laaste maar nie die minste nie word Dawid se verskeidenheid raadgewers gelys wat nie net vir Dawid geadviseer het nie, maar ook vir die opvoeding van sy kinders verantwoordelik was. Ook Gusai as Dawid se vriend word genoem en Joab sy leërhoof.